Document ID: 32005R1418

KOMISIJAS REGULA (EK) Nr. 1418/2005
(2005. gada 29. augusts),
ar ko atkāpjas no Padomes Regulas (EK) Nr. 1782/2003 attiecībā uz dažu maksājumu perioda sākumu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem, un groza Regulas (EEK) Nr. 2019/93, (EK) Nr. 1452/2001, (EK) Nr. 1453/2001, (EK) Nr. 1454/2001, (EK) Nr. 1868/94, (EK) Nr. 1251/1999, (EK) Nr. 1254/1999, (EK) Nr. 1673/2000, (EEK) Nr. 2358/71 un (EK) Nr. 2529/2001 (1), un jo īpaši tās 145. panta q) punktu un 155. pantu,
tā kā:
(1)
Saskaņā ar Regulas (EK) Nr. 1782/2003 IV sadaļas 7. nodaļu piena ražotāji var saņemt piena ražošanas piemaksu un papildmaksājumus. Atbilstīgi minētās regulas 28. panta 2. punktam šo ražošanas piemaksu un papildmaksājumu izmaksa tiek veikta vienreiz gadā laika posmā no 1. decembra līdz nākamā kalendārā gada 30. jūnijam.
(2)
Neraugoties uz ražotājiem izmaksāto tiešo atbalstu, cenu kritums piena produktu tirgū var īslaicīgi pasliktināt piensaimniecību finansiālo stāvokli, jo minēto atbalstu katru gadu izmaksā tikai konkrēti noteiktajos datumos. Šajā situācijā vairākas dalībvalstis ir lūgušas Komisiju nekavējoties veikt attiecīgus pasākumus šo grūtību pārvarēšanai. Piena nozares tiešā atbalsta izmaksa pirms laika ir šajā gadījumā piemērots pasākums. Tomēr ar budžetu saistītu iemeslu dēļ izmaksas nevar veikt pirms 2005. gada 16. oktobra.
(3)
Ieviešot Regulu (EK) Nr. 1782/2003 un jo īpaši tās 28. pantu, salīdzinājumā ar iepriekšējo kārtību pārceļ datumu, no kura var veikt iemaksas - konkrēti piemaksas par aitām un kazām un maksājumus par liellopu gaļu. Lai maksājuma datumu pārcelšana neietekmētu to saimniecību finansiālo situāciju, kas nodarbojas ar aitu, kazu un zīdītājgovju audzēšanu, vairākas dalībvalstis ir lūgušas Komisiju veikt pārējas posma pasākumus. Šajā gadījumā piemērots pasākums ir pārcelt uz 1. novembri to piemaksu izmaksas perioda sākumu, kas ir paredzētas IV sadaļas 11. nodaļā un Regulas (EK) Nr. 1782/2003 125. pantā attiecībā uz aitām, kazām un zīdītājgovīm.
(4)
Šajos apstākļos 2005. gadā jāatkāpjas no Regulas (EK) Nr. 1782/2003 28. panta 2. punktā minētā izmaksas perioda attiecībā uz šīs regulas IV sadaļas 7. un 11. nodaļā un 125. pantā paredzētajām piemaksām un maksājumiem.
(5)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1782/2003 28. panta 2. punkta, par minētās regulas IV sadaļas 7. nodaļā paredzēto piena ražošanas piemaksu un papildmaksājumu izmaksas perioda sākumu 2005. gadam tiek noteikts 16. oktobris.
2. pants
Atkāpjoties no Regulas (EK) Nr. 1782/2003 28. panta 2. punkta, par minētās regulas IV sadaļas 11. nodaļā paredzēto piemaksu par aitām un kazām un 125. pantā paredzēto piemaksu par zīdītājgovīm izmaksas perioda sākumu 2005. gadam tiek noteikts 1. novembris.
3. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 29. augustā

Labels: 17
19
5
6